ZORAMBUAI LEH KA PI TITI 


Buata Bawihtlung 


Mizoram Rambuai 

Ni 28.2.1966 Pathianni zanah MNF hmalaknain 
Mizoramin zalenna a neih theih nan beihpui thlak runpui 
chu urhsun takin a bul an tan a, chu chu Operation Jeriko 
an ti a ni awm e. Tichuan ni 1.3.1966 ah Independence an 
puang zui ta a. India sorkar laipui beng a thleng rang hie a. 

India sipai leh MNF an inkap a, Mizoram a buai ta a, 

Independence puangtu zinga a phusa deuhte pawh a theih 
theih an man bawk a. 

Kum 1966 March ni 2 zanah Chanmari, tuna Veraz 
dawr kawtah sipai duty an ambush a, an thi nual a. A tuk 
ni 3 ah an thinrim chu an ralthuam nen mipui min rikrap 
nan an inlar ta chiam mai a. March ni 4 zanah chuan sipai 
leh MNF te zankhuain an inkap a. March ni 5, 1966, a lo 
thlen chuan Jet Fighter paliin Aizawl leh Zoram hmun 
dang thenkhat Hnahlan te, Khawzawl te, Sangau te, 

Tlabung te a bomb a. Kan khawpui Aizawl chu meivapah 
a chang a. Bomb a thlak lohna ahte pawh fighter chu hniam te te ah thlawkin Mizo mipuite a 
tih thaih a, mipuite hlau leh thlabarin an khur a. Hmun him lam nia an hriat, ramhnuaiah te an 
tlan darh chum chum a ni. (Source: Prof JV Hluna ) 



Ka Pi (Solfathangi) titi: 

Khatia India Fighter ten Aizawl an Bomb a, an kah alh puat puat turn khan ka Pi te 
In, Tuikhuahtlang, Aizawl a mi pawh a kang ral ve vek a. Hetih hunlai hi ka Pi te 
chhangchhiat vanglai tak a ni bawk a. A fate pali an piang tawh a, a u ber pawh kum 8 a la 
pum lo a. Chutiang taka chhangchhe chung chuan India fighter ten Aizawl an bomb alh puat 
puat kha an hmachhawn a ni. 

Nikhat chu “MNF ten Aizawl a India sipai an la dawn a, mipuite hmun him lamah lo 
riak ang che u” tih thu chu an hre ta a. Hmun him lam ni a an hriatah an riakchhuak ta a, 
mahse chu pawh chu a la him tawk lo an tih leh zel takah chuan mipui tarn tak chuan hmun 
him lam an pan leh a. Chhungkaw pa tan a mangan thlak a, nu nau an thla bar em em bawk a. 
Chutia an buai mup mup karah chuan ka Pi leh an pa chu an in hloh palh hlauh mai lehnghal 
a. Midang ten hmun him lam an pan sup sup laiin, mangang leh thlabar takin kalna lam tur 
hre lovin an awm hnufual deuh reng a. Nakinah chuan ka pi te chu an pa nen an inhmu leh ta 
hlauh mai a. MNF leh India sipaite inkah rik tuk tuk na karah hmun him deuh zawk lam 
panin an zui chhuak hnak hnak a. Ka Pi chuan a fa naupang ber a pua a, a nau ber dawt a 





pawm a, a u te pahnih chu a kai a, Pa berin mamawh dang a pu bawr luk bawk a. Tichuan 
naunawi nen Sikulpui lam chu an pan ve ta a ni. Sikulpui an thlen chuan mi thahnem tak an 
lo awm tawh a. 

Sikulpui ah chuan chu ti zat zat chu awm reng theih a ni si lo a, kal chhuah leh a ngaih 
takah chuan Mission vengthlang lam chu an pan leh ta a, Pu Khuma te Inah chuan an lut ta 
rawih a, chhungkaw dangte pawh an lo lut ve nual bawk a. Pu Khuma te chhungkua hi an fel 
em em a, an In a lutkhawm zawng zawngte eiturin Chaw leh Dailuah an chhum teuh a, an 
zavai chuan an ei ho thin a ni. Nakin deuhah chuan an awmna pawh chu a him lo an ti leh ta 
a, Mission veng ho leh an luhna In neitu Pu Khuma te chhungkua ngei pawh chu Reiek lamah 
an tlan chhe leh hlawm a. Chutia Pu Khuma te ngei pawh an tlanchhiat leh tawh hnuah pawh, 
Pi Soli te chhungkua erawh chu an chhangchhiat em avangin hlau chung chungin Pu Khuma 
te inah chuan an la awm ngar ngar a. Jet Fighter ten Aizawl leh a chhehvel an rawn kah rik 
dum dum lai chuan, Pu Khuma ten bihrukna tura an khur laih (Trench), la laih zawh mumal 
loh ah chuan naupang ho nen chuan an tawm khawm thin a. Puitling mah thlabar taka an 
awm chuan, naupang tan chuan hlauh loh chi zia zang a ni lo, tap chul chungin khurah chuan 
an lut a, Fighter chuan bomb a rawn thlak a, a ri tuk tuk a, tichuan a rawn thlawk ri rum rum 
reng mai a. Chumi hlau chuan nu ber hovin kut lukhupin "awi ah, awi ah.." tiin an au chul a, 
naupang naupang ho hlau thlabar chuan nu ber chu an bawh rawn chuk chuk reng lo thei lo si 
a. Fighter a kal kiang deuh tihah an chhuak leh thin a, chutiang reng reng chuan hun an 
hmang a ni. 

Mission veng mipui leh an luhna In neitute ngei pawh an tlanchhiat tawh avang leh a 
hlauhawm em avang chuan ka Pi te chhung pawh chuan, chhang chhe hie mah se Pu Khuma 
te In chu awm reng na chi ah an ngai lo va, Tlungvel lam pan an rilruk ve ta a. Chutia Jet 
Fighter ten Aizawl an rawn kah zan chuan, thim thamah Pu Khuma te huan mawng Mau 
hmun ah chuan chhangchhe bawr tak chungin an tawlh chhuk a, huan mawng a kawngpui chu 
an zuk pawh ta a. Chu kawng chu an zawh a, Ngaizel lam panna kawng a lo ni a. Chutih lai 
chuan Tuikhuahtlang lam chu a kang nasain a khu dum nguk nguk mai a. Ngaizelah hian 
khua a var tawh a, chuta tang chuan zingkarah an chhuak leh a, Kelsih ah Sangkhumi pa Inah 
an lut leh ta rawih a, zanriah te an ei ta a. 

Ka pi te Kelsih khua a an va luhna pa (Sangkhumi pa) chu a lo tha em em a. Chutia 
nunau nena hlau thlabar a an hnen thleng ta chu a lo lainat em em mai a, “Ar ka talh ang che 
u, chaw ei lo chuan in kaltlang ka phal lo” a ti a, Ar a talh a, tui ti takin an ei ho ta a ni. Hemi 
turn hian ka Pi te chu Pu Liankhuma te chhung nen an inzui a, anni pawh hi naupang nen an 
bawr ve hie bawk a. Kelsih atanga an chhuah leh hnu hian Phaibawk kawnah zan an riak a, 
tlan chhe ve dang pawh an lo awm nual a. Ka pi te hi chhangchhe ngang an ni a, mi Inah 
mikhualin an riak leh a. A tuk khua a lo var a an han thochhuak chu, an zinga naupang tel ve, 
Pu Liankhuma fapa chuan, “E heu.., tute nge In min lo sak sak le? a ti he-haw a,”. India Jet 
Fighter ten an In te an kah chhiat sak a, a kan ral vek tawh avang leh ramhnuaiah 
thimthamahte an kal avang khan, khatia In chhung lum atanga zing an han tho chhuak kha 
naupang ta chuan a hrethiam lo va, mak a ti hie a ni awm e. Tichuan engemaw titi in 
Tlungvel chu an thleng thei ta a ni.... 


duh tawk phawt ang 





